တောင်းမှာအကွပ်၊ လူမှာအဝတ်

တောင်းမှာအကွပ်၊ လူမှာအဝတ် သည် မြန်မာဆိုရိုးစကား ဖြစ်သည်။

အဓိပ္ပာယ်

တောင်းမှာ အကွပ်၊ လူမှာ အဝတ် ဆိုသည်မှာ အကွပ်ပါသော တောင်းသည် သေသပ်ခိုင်ခံ့သကဲ့သို့ လူသည်လည်း နေရာဒေသ၊ အခါအခွင့်နှင့် လျော်ညီသော အဝတ်အစားကို ဝတ်ဆင်မှသာ တင့်တယ်ခန့်ညားသည်ဟု ဆိုလိုသည်။ ဤဆိုရိုးစကားသည် အရာဝတ္ထုနှင့် လူတို့၏ အသွင်အပြင်ကို နှိုင်းယှဉ်ဖော်ပြသည်။ တောင်းသည် အကွပ်ပါမှ ခိုင်ခံ့သကဲ့သို့ လူသည်လည်း သင့်လျော်သော အဝတ်အစားကို ဝတ်ဆင်မှသာ လူအများ၏ အထင်ကြီးလေးစားမှုကို ခံရမည်ဖြစ်သည်။ တစ်နည်းအားဖြင့် အဝတ်အစားသည် လူတစ်ဦး၏ ပုဂ္ဂိုလ်ရေးကို ဖော်ညွှန်းနိုင်သော အရာတစ်ခုဖြစ်ကြောင်းကို ဆိုလိုသည်။

ကိုးကားချက်များ

   တစ်မြို့တစ်ရွာ သွားကြမှာ။ ခါးကဟာနှင့် နေရာမကျပါဘူး။ အဝတ်အစားများလဲပါဦး။ တောင်းမှာအကွပ်၊ လူမှာအဝတ် တဲ့ဗျာ့။ [၁၂၇၉] ဓမ္မစေတီ။ ၁၇၁။
   တောင်းမှာအကွပ်၊ လူမှာအဝတ် ဆိုသကဲ့သို့ ယခုကဲ့သို့ သန်မာထွားကျိုင်း ခံ့ညားသော လုလင်ပျိုတစ်ယောက်သည် ကောင်းမွန်သော အဝတ်အစားကို သပ်ရပ်လှပ အချိုးကျစွာ ဝတ်ဆင်လိုက်သောအခါ များစွာ ကျက်သရေ ရှိ၍ ကြည့်မငြီး ဖြစ်ရ၏။ [၁၂၉၉] ကိုယ်တွေ့(ကျား)။ ၁၆၁။

ကိုးကား

Category:မြန်မာဆိုရိုးစကားများ